Antti Arvi Niskala

Antti Arvi Niskala (18. elokuuta 1879 Viipuri – 15. lokakuuta 1941 Mikkeli) oli suomalainen toimittaja.

A. A. Niskala pääsi ylioppilaaksi vuonna 1900 ja opiskeli muutaman vuoden Helsingin yliopistossa. Vuonna 1905 hänestä tuli Pohjan Pojan ja vuonna 1906 Oma maa -tietokirjan toimitussihteeri. Niskala työskenteli Räisälän kansanopiston johtajana vuosina 1908–1913 ja toimitti vuoden ajan paikallislehteä Räisälän Kuulumisia. Hän toimi sen jälkeen kirjakauppiaana Jämsässä, Viipurissa ja Helsingissä ja julkaisi parin vuoden ajan Karjalan nuorisoseurojen äänenkannattajaa.

Niskala työskenteli kokoomuspuolueen keskustoimiston kansliapäällikkönä vuosina 1922–1924 ja puoluesihteerinä vuosina 1924–1926. Hän oli Savon päätoimittajana Kuopiossa vuosina 1926–1929 ja kokoomuksen Uudenmaan piirisihteerinä vuosina 1929–1931. Niskala työskenteli Kouvolan Sanomien päätoimittajana ja taloudenhoitajana vuosina 1931–1933 ja Raudun kansalaisopiston johtajana vuosina 1933–1937.

Niskala osti Haminan Lehden ja sen kirjapainon vuonna 1936 ja työskenteli lehden päätoimittajana vuosina 1937–1940. Vuoden 1941 alussa hän toimi jonkin aikaa Mikkelin Sanomien taloudenhoitajana. Niskala osallistui Suomen sisällissotaan ja hoiti erilaisia kunnallisia ja kansalaisjärjestöjen luottamustehtäviä.

Lähteet

Kansallisen Kokoomuksen puoluesihteerit
Suomalaiset päätoimittajat
Vuonna 1879 syntyneet
Vuonna 1941 kuolleet